En 28-årig mand er ved et grundlovsforhør mandag blevet varetægtsfængslet i fire uger - sigtet for besiddelse af blandt andet kokain med henblik på videreoverdragelse.

186 gram kokain, fem gram hash og to gram skunk - så meget narkotika er en 28-årig mand mandag blevet sigtet for at besidde med henblik på videreoverdragelse. Ifølge sigtelsen skulle forsøget på videreoverdragelse været foregået i tidsrummet mellem klokken 23.00 og klokken 02.00 natten til mandag fra en personbil på henholdsvis Indkildevej i Aalborg og en adresse i Svendstrup. Manden blev fremstillet i grundlovsforhør i Byretten i Aalborg mandag klokken 12.30. Ved grundlovsforhøret blev dørene begæret lukket af anklager Louise Watson af hensyn til den videre efterforskning. Men sigtelsen blev læst op forud for, at dørene blev lukket, og den sigtede erkendte det oplæste i sigtelsen, hvorefter dørene blev lukket for tilhørende.